Sarkozy varsler politisk comeback
Sarkozy har stort sett holdt seg unna rampelyset siden han tapte mot sosialisten François Hollande i presidentvalget i fjor. Men nå antyder han sterkt at han kan være på vei inn igjen i politikken. I en uttalelse på sin egen Facebook-side går han knallhardt ut mot det franske forfatningsrådet, som har avgjort at Sarkozys konservative parti UMP skal fratas hele 88 millioner kroner i valgkampstøtte. Beslutningen er uten like og truer den politiske friheten i Frankrike, raser Sarkozy.Den tidligere presidenten opplyser videre at han nå vil «ta ansvar» og gjøre sitt for å redde UMP, som ifølge ham er et «nødvendig alternativ til sosialismen». - Jeg må ta mitt ansvar ved å engasjere meg for å sikre den demokratiske ytringsfriheten i landet vårt. Jeg ber dere om å hjelpe meg med å mobilisere, slik også jeg vil gjøre, helt til siste slutt, sier Sarkozy. UMP har den siste tida vært rammet av en opprivende lederstrid, hvor nåværende leder Jean-François Cope utfordres av tidligere statsminister François Fillon. Blant UMPs velgere er det imidlertid fortsatt Sarkozy som er favoritten. Samtidig er partiet allerede i en svært vanskelig økonomisk situasjon, og forfatningsrådets kjennelse er derfor et hardt slag, ifølge avisa Le Figaro.Grunnen til at UMP mister valgkampstøtten, er at partiet brukte mer penger enn tillatt under valgkampen i fjor. Sarkozy har selv vært medlem av forfatningsrådet, men han har nå trukket seg i protest mot beslutningen om å straffe UMP. Avisa Le Parisien kaller striden en «krigserklæring» og siterer partikilder som sier at de mener forfatningsrådets avgjørelse var politisk motivert og et forsøk på å svekke Sarkozy og UMP. Partikilder sier Sarkozy mandag vil delta på et krisemøte sammen med andre partiledere for å drøfte veien videre.
Nicolas Sarkozy er tilbake. Og han er sint.